Written by Ferdie Van Wyk on 03 February 2017 . Posted in Potch Herald
Die stamvader van die GOUS familie in Suid-Arika is ene André GAUCH wat in Le Pont-de-Montvert, Lanquedoc, Frankryk gebore is (datum onbekend).
In 1691 vertrek hy en sy twee kinders met die skip "Spierdijk" na die Kaap. Tydens die reis is sy dogter Marie oorlede. (Volgens 'n ander bron is sy eggenoot ook tydens die reis oorlede).
In die Kaap aangekom gaan vestig hy in Drakenstein naby die huidige Simondium as grofsmit en boer en op 19.8.1691 trou hy met die 15-jarige Jeanne De CLERCQ *1675 +1770 (dv Pieter de CLERCQ en Sara COCHET). Vier kinders is gebore voordat André in Augustus 1698 in vreemde omstandighede sterf. Sy liggaam is gevind in die veld waar hy sy vee inspekteer het. Volgens onbevestigde gerugte is hy vermoor deur ene Pieter Bekker, met wie sy jong vrou na bewering 'n buite-egtelike verhouding gehad het.
Op die stadium was sy jongste skaars 'n maand oud en hy laat sy jong weduwee met 'n stiefseun en 4 eie kinders na – die oudste skaars 6 jaar oud.
Die naam van sy plaas is nie bekend aangesien hy vermoor is voordat hy die titelakte ontvang het. Gous was een van die min Franse vlugteling wie nie finansieële bystand of vee van die Kompanjie ontvang het nie, omdat hy nie deel van die hoofgroep Hugenote was nie.
In 1694 het Ds. Simmond in sy persoonlike hoedangheid 'n lening aan hom toegestaan.
Uit sy boedeldokumente blyk dit dat hy 'n moeilike bestaan gehad het. Die plaas was nie geskik vir saaiboerdery nie, sy gereedskap was oud, hy het drie perde en een slaaf besit en sy skuld aan die kompanjie en andere was ongeveer 1800 Riksdaalders. Aan die ander kant het hy probleme gehad om gelde wat aan hom verskuldig was in te vorder.